自敘六十韻
作者：高斯得
朝代：宋

paragraphs: 蒼蒼大峩山，高標致青天。
西江走其下，東井躔其顛。
積此二儀氣，鍾爲萬古賢。
粵從揚馬來，作者接項肩。
我家高陽氏，遂古已嬋嫣。
爰及開府公，世德乃昭宣。
挺生六男子，如鼇海上連。
逢時供世用，報國或軀捐。
二季遇明主，皇極佐後先。
英芬播家國，餘輝照山川。
咨予食舊德，一綫千鈞懸。
結髮日礱砥，植節圖貞堅。
龍飛四十春，先皇始招延。
絳侯正驕主，答策聊相鎸。
無心得天下，人力何有焉。
有司矜其愚，寘之龜列前。
先人既死城，□遭禍愈挻。
挈身歸君父，叨沐登史筵。
是時嘉熙末，大臣私自便。
抗疏警其偷，側目尤讒言。
未幾孽嵩來，當國恣且專。
白發竝相議，一斥踰三年。
祁公俄入相，招我赤城邊。
公尋薨于位，游老司陶甄。
蓄縮多畏忌，百壬閙煎煎。
汲黯又妄發，羣厖益呀喧。
卧家百餘日，遂棹嚴灘船。
偶乘浙東傳，入手埋輪權。
南床有婦翁，出柙流饞涎。
劾章格不下，使者反歸田。
流落經七載，那復凌翔鵷。
淳祐更化瑟，弓旌羅八纏。
例叨赤車使，收召湘江壖。
南宮甫踰月，遂玷蓬萊仙。
仍侍玉皇案，兼操金匱篇。
主恩海嶽比，每欲輸塵涓。
謝吳對持鉉，國勢如舟偏。
薰蕕共一器，兩黨操戈鋋。
予與趙徐輩，放逐紛聯翩。
吳公亦去相，國事堪潸然。
荏苒兵難作，擾攘紛戈鋋。
吳公再秉鈞，首議賈生篇。
諸梁尚當路，公願竟以愆。
亡何事大異，萊國冤南遷。
國忠亂天經，黨禍何連延。
傷哉淳祐士，蕭艾化蘭荃。
腰金空照地，噤如秋後蟬。
嗟我亦何人，趙璧乃獨全。
挂舌坐林間，嫠憂耿無眠。
一旦彗星出，應詔言數千。
歷數蔡京罪，請收賈充權。
書遏不得上，龍髯已飛天。
尚有聞戒集，祕之未敢傳。
其間朝陽吟，好事達湖弦。
幾欲齒姦鈇，終虞隕深淵。
偃蹇踰十載，冰山尚頑堅。
不學李拾遺，盡付酒家錢。
不學杜拾遺，窮愁詩自傳。
聖涯浩無際，前路渺以緜。
且復繫寸景，終予犀革編。